**Р Е Ш Е Н И Е**

гр. София, 22.06.2020 г.

**СОФИЙСКИЯТ ГРАДСКИ СЪД**, ТО, VI-5 състав в открито съдебно заседание на единадесети юни през две хиляди и двадесета година, в състав:

СЪДИЯ: ЦВЕТАНКА БЕНИНА

При участието на прокурор Милен Ютеров от СГП и секретаря Антоанета Стефанова, като разгледа докладваното от съдията **ф.д.№ 6/2020г.,** за да се произнесе, взе предвид следното:

Производството е по реда на чл. 15 и сл. от Закона за политическите партии (ЗПП).

Депозирано е заявление с вх. № 26661/28.02.2020 г. от Станислав Трифонов, ЕГН:, в качеството му на председател на Политическа партия „ИМА ТАКЪВ НАРОД“, с искане да бъде вписана партията в регистъра на партиите при Софийски градски съд. Съобразно предвидените в Закона за политическите партии нормативно установени изисквания за възникване на партията като самостоятелно юридическо лице, към заявлението са приложени писмени доказателства, удостоверяващи изпълнението на сложния фактически състав за това. В този смисъл по делото са представени в оригинал: протокол на Инициативния комитет за учредяване на ПП „ИМА ТАКЪВ НАРОД“ от 27.01.2020г.; учредителна декларация, съдържаща основните принципи и цели на политическата партия; декларации по чл. 11 ЗПП, подписани от учредителите след приемане на учредителната декларация; вестник „Труд“ от 29.01.2020г. и вестник „24 часа“ от 28/29.01.2020г. със съдържаща се в тях публикувана учредителна декларация и откриване на подписка за набиране на членове-учредители; протокол на Мандатната комисия от 16.02.2020г.; протокол на Учредителното събрание от 16.02.2020г.; списък на членовете на ръководните и контролните органи на партията с посочени три имена и ЕГН на съответно избраните членове; списък на 808 членове - учредители, присъствали на Учредителното събрание от 16.02.2020г., с посочени в него три имена, ЕГН, постоянен адрес и подпис на всеки от тях; Устав на партията, приет на Учредителното събрание от 16.02.2020г., както и проект на същия; списък, съдържащ трите имена, ЕГН, постоянен адрес и подписи на 3058 членове, както и подписани от тях декларации по чл. 11 ЗПП; нотариално заверени образци от подписите на членовете на изпълнителния съвет на ПП „ИМА ТАКЪВ НАРОД“; нотариално заверена декларация от представляващия и председател на партията – Станислав Тодоров Трифонов, удостоверяваща автентичността на документите по чл. 15, ал. 3, т. 4 и т. 7 ЗПП; Удостоверение за уникалност на името, издадено от Софийски градски съд; графично изображение на символа на ПП „ИМА ТАКЪВ НАРОД“, съгласно чл. 2, ал. 1 от Устава.

По делото служебно са изискани справки: от Централната избирателна комисия, в която се сочи, че в последните парламентарни избори за народни представители от 26.03.2017г. няма регистрирана коалиция с наименование „Има такъв народ“ или такава с абревиатура „ИТН“; както и такава от Народното събрание на РБългария, от която е видно, че не е налице регистрирана парламентарна група с наименование „Има такъв народ“.

В проведеното по делото открито съдебно заседание представителят на Софийска градска прокуратура излага становище за основателност на искането за регистрация на ПП“ИМА ТАКЪВ НАРОД“, като счита че са налице предпоставките за това, съобразно чл. 14 и чл. 15 ЗПП.

*Настоящият съдебен състав, като взе предвид заявеното искане в молбата и представените към нея писмени доказателства, намира следното от фактическа и правна страна:*

Молбата за регистрация е подадена от правнолегитимиран за това правен субект, а именно председателят на политическата партия и в приложение разпоредбата на чл. 15, ал. 2 ЗПП и чл. 19, ал. 1 от Устава на партията, в който са уредени правомощията му, сред които и това да представлява партията пред държавните институции, както и пред всички други физически и юридически лица, с оглед надлежното упълномощаване на представляващите го в производството процесуални представители – адвокати. Спазен е и установеният в чл. 15, ал. 2 ЗПП срок за това, а именно подаване на молбата за регистрация в 3-месечен срок от датата на провеждане на Учредителното събрание /16.02.2020г./, с оглед депозирането й на 28.02.2020г.

Предвид гореизложеното, съдът намира молбата за регистрация за процесуално допустима, като разгледана по същество се явява и основателна по следните съображения:

С оглед производството на охранително такова, съгласно чл. 533 ГПК съдът дължи служебна проверка дали са налице условията за издаването на акта, с искане за което е бил сезиран. При извършване на проверката, в правомощията на съда е да събира доказателства, както и да взима предвид обстоятелства, които не са били изложени от молителя.

За валидното учредяване и регистрацията на политическа партия следва да бъдат осъществени в определена последователност и при спазване на нормативно установени срокове правни и фактически действия, съставляващи сложен фактически състав, чиито елементи следва да бъдат налице кумулативно. При това положение, при преценката си съдът дължи произнасяне относно спазване на уредените в императивните разпоредби на чл. 10 и сл. ЗПП изисквания, за да бъде разрешена поисканата регистрация.

Съгласно разпоредбата на чл. 10 от приложимия материален закон, за да бъде учредена политическа партия, е необходима инициативата за това на най-малко 50 български граждани с избирателни права, които формират инициативен комитет. В компетентността на инициативния комитет е да приеме учредителна декларация, в която се съдържат основните принципи и цели на политическата партия и която следва да бъде публикувана най-малко в един национален ежедневник, което предпоставя откриване на подписка за набиране на членове – учредители, които да могат да изразят волята си на такива след запознаване с текста на декларацията.

От представения по делото Протокол от събрание на Инициативния комитет за учредяване на ПП „ИМА ТАКЪВ НАРОД“ се установява провеждането му при участието на 61 граждани, като в приложения списък са посочени индивидуализиращите ги данни – имена, ЕГН и адрес, които под наказателна отговорност са удостоверили в подписани от тях декларации, че разполагат с избирателни права, както и че изразяват съгласието си за членство в политическата партия и с въведените в учредителната декларация принципи и цели на партията, както и че не членуват в друга такава, при което съдът приема, че са били спазени изискванията на чл. 11, ал. 3 ЗПП. Видно от протокола на събранието на Инициативния комитет, било е взето решение по т. 1 от дневния ред за приемането на учредителна декларация в обективирано в протокола съдържание, както и решение за утвърждаване на образец на същата – т. 3 от дневния ред. Представени са и доказателства за публикуването й в два национални ежедневника – вестник „Труд“ – от 29.01.2020г. и в. „24 часа“ – от 28/29.01.2020г. Открита е и подписка за набиране на членове – учредители, за която също е бил утвърден образец – решение по т. 5 от дневния ред.

Съгласно разпоредбата на чл. 11, ал. 1 и ал. 2 ЗПП всеки гражданин с избирателни права може да се присъедини към подписката за учредяване на политическата партия, като следва да декларира съгласието си за това, както и с установените принципи и цели на партията, което да удостовери с подписване на декларацията по утвърдения образец. От представените по делото декларация по образец и обективираните данни в подписана такава от 808 български граждани с избирателни права – приложени по делото и съобразно изготвен списък за това, може да бъде направен извод за спазване на нормативните изисквания, съобразно горецитираната права норма.

Съобразно предвидения в чл. 12 ЗПП следващ етап от процедурата, необходимо е провеждането на учредително събрание в 3-месечен срок от датата на приемане на учредителната декларация /датата на проведеното събрание на Инициативния комитет – 27.01.2020г./, който срок съдът приема, че е бил спазен, видно от датата на провеждането в представения по делото Протокол от учредителното събрание на ПП „ИМА ТАКЪВ НАРОД“ – 16.02.2020 г. На събранието са присъствали 808 членове – учредители, т.е. над установения минимум за кворум при присъстващи такива – 500, съгласно чл. 12, ал. 2 ЗПП.

В компетентността на учредителното събрание е поставено приемането на устав на партията – чл. 13 ЗПП, като решението за това е било съобразно т. 1 от установения дневен ред и е било прието единодушно с мнозинството на всички явили се 808 членове – учредители. В представения по делото протокол от учредителното събрание е бил обективиран уставът с идентично съдържание на това в представения по делото като приет такъв, като настоящият съдебен състав намира същия за съответен на изискванията на чл. 14 ЗПП. Избрани са и ръководните и контролните органи на партията, както и техният персонален състав, при спазване на глава ІV от приетия Устав. Представени са нотариално заверени образци от подписите на представляващите политическата партия, съобразно чл. 15, ал., т. 6 ЗПП.

За регистрация на политическата партия в чл. 15, ал. 3, т. 7 ЗПП е предвидено представяне пред регистърния съд на списък от най-малко 2 500 членове, като са приложени такива списъци с данни на 3058 български избиратели, изразили съгласието си да членуват в партията и съобразно нейната политика и цели чрез подписана от всеки от тях декларация по образец по чл. 11, ал. 1 ЗПП.

Представена е нотариално заверена декларация от представляващия партията – Слави Трифонов, за автентичността на документите в приложение към заявлението по чл. 15, ал. 3, т. 3, т. 4 и т. 7 ЗПП.

В изпълнение на чл. 15, ал. 3, т. 9 ЗПП е представено удостоверение за уникалност на името, издадено по надлежния за това ред от Софийски градски съд и от което е видно, че посочените от заявителя име и абревиатура не повтарят тези на друга партия, включително чрез прибавянето към тях на думи, букви, цифри, числа и други знаци.

Представени са и справки от Народното събрание на РБългария и ЦИК, съответно относно липсата на парламентарна група и липсата на партия и коалиция, участвали в последно проведените парламентарни избори, с име и абревиатура, идентични с тези на подлежащата на регистрация ПП“ИМА ТАКЪВ НАРОД“.

Видно от приложеното към заявлението графично изображение на символа на ПП „ИМА ТАКЪВ НАРОД“, същото е съответно на възприетия такъв в чл. 2, ал. 1 от Устава на партията, като не противоречи на изискванията на императивната норма на чл. 5 ЗПП.

С оглед всичко гореизложено, настоящият съдебен състав намира, че са налице предпоставките в чл. 10 и сл. ЗПП, предвидени като такива за регистрацията на политическа партия, поради което и съобразно формулираното искане в молбата за това и приложенията към нея, следва да бъде разрешена исканата регистрация, като бъде разпоредено вписването на ПП „ИМА ТАКЪВ НАРОД“, в нарочния за това публичен регистър на политическите партии при Софийски градски съд.

Така мотивиран, съдът

Р Е Ш И :

ПОСТАНОВЯВА ВПИСВАНЕ в публичния регистър на политическите партии при Софийски градски съд политическа партия с наименование „ИМА ТАКЪВ НАРОД“, със седалище и адрес на управление: гр. София, ул. Одрин № 70, ет. 7, ап. 18.

ПОСТАНОВЯВА ВПИСВАНЕ на Устава на партията, който е приет на учредително събрание от 16.02.2020г. и който следва да се счита неразделна част от решението на съда по регистрацията на партията.

ПОСТАНОВЯВА ВПИСВАНЕ НА РЪКОВОДНИ ОРГАНИ НА ПАРТИЯТА, КОИТО СА:

НАЦИОНАЛНИ: 1. Национална конференция;

2. Национален съвет;

3. Изпълнителен съвет;

4. Председател на политическата партия;

5. Главен секретар на политическата партия;

6. Арбитражно-контролна комисия.

ТЕРИТОРИАЛНИ: 1. Областен координатор;

2. Общинско събрание;

3. Общинско координатор.

ПОСТАНОВЯВА ВПИСВАНЕ НА ИЗПЪЛНИТЕЛЕН СЪВЕТ НА ПАРТИЯТА в състав от 7 члена, както следва:

1. СТАНИСЛАВ … ТРИФОНОВ, ЕГН …
2. ТОШКО … ХАДЖИТОДОРОВ, ЕГН …
3. ИВАЙЛО … ВЪЛЧЕВ, ЕГН …
4. ВИКТОРИЯ … ВАСИЛЕВА, ЕГН ….
5. ДРАГОМИР … ПЕТРОВ, ЕГН …
6. ФИЛИП … СТАНЕВ, ЕГН ….
7. АЛЕКСАНДЪР … ВЪЛЧЕВ, ЕГН …

ПОСТАНОВЯВА ВПИСВАНЕ НА АРБИТРАЖНО-КОНТРОЛНА КОМИСИЯ в състав от 7 члена, както следва:

1. ИВО … АТАНАСОВ, ЕГН …
2. АЛЕКСАНДЪР … РАШЕВ, ЕГН …
3. ПЛАМЕН … ДАНАИЛОВ, ЕГН …
4. АНДРЕЙ … МИХАЙЛОВ, ЕГН …
5. ПЛАМЕН … НИКОЛОВ, ЕГН …
6. ФИЛИП … ПОПОВ, ЕГН …
7. РУМЕН … ПОПОВ, ЕГН …

Партията се представлява от председателя СТАНИСЛАВ … ТРИФОНОВ, ЕГН …

Решението подлежи на обжалване или протест в 7-дневен срок от узнаването му пред Върховния касационен съд независимо от предпоставките за допускане на касационно обжалване по чл. 280, ал. 1 и ал. 2 ГПК. /чл. 18, ал. 1 ЗПП/.

Решението да се обнародва в „Държавен вестник“ /чл. 19 ЗПП/.

Решението подлежи на вписване в публичния регистър на политическите партии в 7 – дневен срок от влизането му в сила.

СЪДИЯ: